​ການ​ໂຈມ​ຕີ ຈາກ​ພາຍ​ໃນ ສັງ​ຫານ ກຳ​ລັງ​ຮັກ​ສາ​ຄວາມ​ສະ​ຫງົບ​ອັ​ຟ​ກາ​ນິ​ສ​ຖານ 25 ຄົນ
ໃນ​ວັນ​ສຸກວານນີ້ ມີ​ພົນ​ລະ​ເຮືອນ​ຢ່າງ​ນ້ອຍ 10 ຄົນ​ເສຍ​ຊີ​ວິດ ແລະ 6 ຄົນ​ບາດ​ເຈັບ ເວ​ລາ​ລົດ​ຕູ້​​ເຂົາ​ເຈົ້າ​ ຢຽບ​ລະ​ເບີດ​ແຄມ​ທາງ.
ເຈົ້າໜ້າທີ່ອັຟການິສຖານ ກ່າວໃນວັນເສົາມື້ນີ້ວ່າ ໜ່ວຍແຊກຊຶມຂອງຕາລີບານໄດ້ສັງຫານກຳລັງຮັກສາຄວາມສະຫງົບ ຂອງລັດຖະບານ ຢ່າງໜ້ອຍ 25 ຄົນ ໃນແຂວງກາສນີ ທີ່ພວມຕົກຢູ່ໃນຄວາມຫຼໍ່ແຫຼມທາງພາກຕາເວັນອອກຂອງປະເທດໃນເວລານີ້ ການໂຈມຕີຈາກພາຍໃນ ມີຂຶ້ນທີ່ເມືອງກາຣາບັກ ບ່ອນທີ່ກຸ່ມເຈົ້າໜ້າທີ່ຮັກສາຄວາມສະຫງົບ 7 ຄົນ ໃນຄືນວັນສຸກ ໄດ້ຫັນປາຍປືນ ຍິງສັງຫານພວກທະຫານດ້ວຍກັນ ທີ່ຄ້າຍທະຫານແຫ່ງນຶ່ງໃນເຂດທ້ອງຖິ່ນ ທ່ານກູແລມ ຮາບິບ ເຊຣັກ ເຈົ້າເມືອງໆກາຣາບັກ ກ່າວຕໍ່ວີໂອເອວ່າ ພວກໂຈມຕີໄດ້ເກັບເອົາອາວຸດແລະລົດທະຫານຈາກຄ້າຍດັ່ງກ່າວກ່ອນຈະຫລົບໜີໄປແລະເຂົ້າຮ່ວມກັບພວກກະບົດຢູ່ໃນເຂດນັ້ນ ທ່ານກ່າວວ່າ ມີທະຫານອັຟການິສຖານຢ່າງໜ້ອຍ 2 ຄົນໄດ້ຮັບບາດເຈັບ ກຸ່ມຕາລີບານໄດ້ກ່າວອ້າງຢູ່ໃນຖະແຫຼງການສະບັບນຶ່ງວ່າ ການໂຈມຕີໄດ້ສັງຫານກຳລັງຮັກສາຄວາມສະຫງົບ 32 ຄົນ ແລະນັກລົບຂອງຕົນຢຶດເອົາຄ້າຍແຫ່ງດັ່ງກ່າວ ແຕ່ແນວໃດກໍຕາມ ການກ່າວອ້າງຂອງພວກກະບົດມັກຈະເວົ້າໂຍກເກີນຄວາມເປັນຈິງສະເໝີ ກຳລັງຮັກສາຄວາມສະຫງົບອັຟການິສຖານລາຍງານວ່າ ມີການໂຈມຕີຈາກພາຍໃນປະມານ 50 ເທື່ອໃນປີນີ້ ແລະສັງຫານພວກເຈົ້າໜ້າທີ່ຈຳນວນນຶ່ງ ແຂວງກາສນີໄດ້ກາຍເປັນເຂດທີ່ມີການສູ້ລົບກັນຢ່າງໜັກລະຫວ່າງກຳລັງທະຫານລັດຖະບານແລະພວກກະບົດຕາລີບານມາໄດ້ຫຼາຍເດືອນແລ້ວ ພວກກະບົດໄດ້ຄວບຄຸມຫຼືພວມທຳການສູ້ລົບເພື່ອເຂົ້າຄວບຄຸມຫຼາຍໆເມືອງໃນແຂວງດັ່ງກ່າວ ໃນວັນສຸກວານນີ້ ມີພົນລະເຮືອນຢ່າງນ້ອຍ 10 ຄົນເສຍຊີວິດ ແລະ 6 ຄົນບາດເຈັບ ເວລາລົດຕູ້ນ້ອຍຂອງພວກເຂົາເຈົ້າທີ່ເດີນທາງໄປເມືອງກາສນີຊຶ່ງເປັນເມືອງເອກຂອງແຂວງ ຢຽບລະເບີດແຄມທາງ ຍັງບໍ່ທັນມີກຸ່ມໃດອ້າງເອົາຄວາມຮັບຜິດຊອບໃນການກໍ່ຄວາມຮຸນແຮງດັ່ງກ່າວແຕ່ເຈົ້າໜ້າທີ່ອັຟການິສຖານ ໄດ້ຖິ້ມໂທດໃສ່ພວກກະບົດຕາລີບານວ່າເປັນຜູ້ວາງລະເບີດ